
Je li dozvoljeno da čovjek prilikom obavljanja fiziološke potrebe licem bude okrenut prema kibli, odnosno je li dozvoljeno okrenuti kibli leđa?


* 
* 
* 
* 
* 
* 
* 

 
Kako se treba okrenuti, u odnosu na kiblu, prilikom obavljanja nužde?

Islamski autoriteti u pogledu ovog pitanja imaju nekoliko mišljenja. Neki kažu da je prilikom obavljanja fiziološke potrebe na otvorenom prostoru zabranjeno biti okrenut prema kibli i licem i leđima. Svoj stav dokazuju predanjem u kojem Ebu Ejjub, radijallahu anhu, kazuje da je Vjerovjesnik, ﷺ, rekao: “Dok obavljate malu ili veliku fiziološku potrebu, nemojte biti okrenuti prema kibli ni licem ni leđima, nego se okrenite prema istoku ili prema zapadu” (el-Buhari, 144, i Muslim, 59). Ebu Ejjub kazivaše: “Otputovali smo u Šam i našli da su toaleti okrenuti prema kibli, pa smo se prilikom obavljanja fiziološke potrebe okretali ustranu, tražeći oprost od Allaha.” Oni vele da je u zatvorenoj prostoriji, to jest u toaletu dozvoljeno okrenuti se prema kibli i licem i leđima, na osnovi Ibn Omerovih, radijallahu anhu, riječi: “Jednom, popeo sam se na Hafsinu kuću i vidio da Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, obavlja fiziološku potrebu licem okrenut prema Šamu, a leđima prema Kabi.” (el-Buhari, 145)


Neki drugi učenjaci tvrde da ni na otvorenom prostoru ni u zatvorenoj prostoriji prilikom obavljanja fiziološke potrebe nije dozvoljeno biti okrenut u pravcu kible ni licem ni leđima. Oni se pozivaju na navedeno Ebu Ejjubovo predanje, a dokazivanje ovim Ibn Omerovim riječima nisu prihvatili iz sljedećih razloga: prvo, Ibn Omerovo predanje odnosilo se na period prije izricanja zabrane okretanja prema kibli; drugo, zabrani se daje prednost, jer zabrana poništava prvobitni status, a to je dozvoljenost; i, treće, Ebu Ejjubovo predanje sadrži Poslanikove riječi, dok Ibn Omerovo predanje sadrži obavijest o Poslanikovom činu – njegove riječi i djela ne mogu biti u suprotnosti, pa je stoga moguće da je neko djelo svojstveno Resulullahu, ﷺ, odnosno moguće je da je nešto uradio iz zaborava, odnosno možda postoji neko drugo opravadnje za to.


Prema mom prosuđivanju, preovladava stav onih islamskih autoriteta koji kažu da je prilikom obavljanja fiziološke potrebe na otvorenom prostoru zabranjeno biti okrenut prema kibli licem i leđima, te da je u zatvorenom prostoru zabranjeno biti okrenut prema kibli licem, a ne leđima. Naime, to što je Božiji Poslanik, ﷺ, prilikom obavljanja fiziološke potrebe okrenuo leđa prema kibli izuzima iz zabrane okretanje leđa prema kibli. Budući da je prilikom obavljanja fiziološke potrebe okretanje leđa kibli unekolike blaže od okretanja lica, postoji olakšanje u vezi s tim. A bolje je, naravno, da se čovjek, ukoliko je u mogućnosti, susteže i od okretanja leđa prema kibli prilikom obavljanja fiziološke potrebe.


Šejh ***[Muhammed b. Usejmin](https://pitajucene.com/search/Muhammed+b.+Usejmin/answers/ "Pretraži odgovore od Muhammed b. Usejmin")***


